Slaggat op hoofpad eis twee lewensArgieffoto ter illustrasie van ‘n slaggat in die pad. ŉ Reuseslaggat op die R369 tussen Philipstown en Hanover in die Noord-Kaap het dié week die lewe van twee trokdrywers geëis. Dít nadat die plaaslike regering glo herhaaldelik gevra is om die swak toestand van die pad daadwerklik te verbeter. Die drywer van die een voertuig, ŉ vragmotor en ŉ sleepwa wat met ystererts gelaai was, het na bewering beheer oor sy voertuig verloor toe dit die slaggat tref. Dit het daarna teen die tweede voertuig gebots wat volgens foto’s van die ongelukstoneel aan die Graintrans-maatskappy op Koffiefontein in die Vrystaat behoort. Die R369 is die roete waarlangs vragmotors ry wat ystererts van die mynbougebiede in die Kathu-Postmasburg-omgewing na die Koega-uitvoerhawe in Port Elizabeth vervoer. Gerhard Engelbrecht, die voorsitter van die Emthanjeni Belastingbetalersvereniging op De Aar, het aan Maroela Media gesê tot 50 volgelaaide trokke gebruik daagliks dié pad. Foto’s wat op sosiale media versprei is, toon die verwronge wrakstukke van die vragmotors op ŉ reguit stuk teerpad, direk ná ŉ slaggat van minstens 2 m lank en 20 cm diep op die oppervlak. Direk ná die slaggat is daar remmerke wat wys dat die trok en sleepwa heen en weer oor die pad geswenk het voor dit die aankomende afleweringsvoertuig getref het. Dit het uiteindelik in die veld tot stilstand gekom. Dr. Wynand Boshoff, die VF Plus se provinsiale leier in die Noord-Kaap, sê die polisie se woordvoerder in Philipstown kon nie die ongeluk bevestig nie, hoewel hulle daarvan moes geweet het. “In Hanover het die polisie geantwoord dat hulle van die ongeluk weet, maar dat dit in Philipstown se gebied plaasgevind het.” Maroela Media kon ook geen bevestiging by die polisie op De Aar, die naaste groot dorp, kry nie. Boshoff meen die polisie se ontwyking van navrae is waarskynlik daaraan toe te skryf dat die swak padtoestand herhaaldelik onsuksesvol op verskillende regeringsvlakke aangemeld is. Hy sê daar word ook al etlike jare beweer dat dié pad die voorkeurroete vir trokke is omdat daar geen weegtoerusting beskikbaar is om oorlading te polisieer nie. “Tog is daar talle weegbrûe wat deur boere en landboumaatskappye besit word wat vir dié doel aangewend sou kon word,” aldus Boshoff. “Weens oorbelading en ŉ pad wat verwaarloos en nie in stand gehou word nie, is dit vir plaaslike inwoners asook die ertstrokke lewensgevaarlik om daar te ry.” Engelbrecht sê die saak is al met die premier van die Noord-Kaap, dr. Zamani Saul, bespreek, maar buiten mediaberigte het daar nog niks hiervan gekom nie.